ลีสซิ่งไอซีบีซีบุกอาเซียน
แม่จากจีนสั่งลุยเจาะตลาดเพิ่มหนุนเงินเต็มที่หาโอกาสธุรกิจ
29 พ.ย. 2554

แม่จากจีนสั่งลุยเจาะตลาดเพิ่มหนุนเงินเต็มที่หาโอกาสธุรกิจ
กลุ่มไอซีบีซีคึก เล็งขยายธุรกิจเช่าซื้อไปอาเซียน ตั้งเป้าปีหน้าปล่อยกู้ 2.1 หมื่นล้าน
นายองอาจ วรฉัตรธาร กรรมการผู้จัดการ บริษัท ลีสซิ่งไอซีบีซี (ไทย) เปิดเผยว่า ทางบริษัทแม่กลุ่มไอซีบีซีจากจีน มีแผนที่จะให้บริษัทเป็นศูนย์กลางในการขยายธุรกิจเช่าซื้อไปยังประเทศเพื่อนบ้านในภูมิภาคอาเซียน ซึ่งกลุ่มไอซีบีซีเห็นว่าเป็นโอกาสทางธุรกิจและตลาดอาเซียนที่มีศักยภาพมาก รวมถึงความเป็นไปได้ในการทำธุรกิจเช่าซื้อรถยนต์สำหรับลูกค้ารายย่อยที่จีนด้วย เนื่องจากขณะนี้ทางจีนเองก็ยังไม่มีธุรกิจเช่าซื้อรถยนต์
“ทางไอซีบีซีที่จีนมีความชำนาญเฉพาะธุรกิจเช่าซื้อขนาดใหญ่ เช่น เครื่องบิน เรือ รถไฟ ส่วนเช่าซื้อรายย่อยยังไม่เคยมี และบริษัทในไทยก็เป็นเพียงแห่งเดียวที่ทำธุรกิจเช่าซื้อนอกจีน ซึ่งขณะนี้เราอยู่ระหว่างศึกษาถึงความเป็นไปได้ในการขยายธุรกิจไปอาเซียน ซึ่งคาดว่าภายใน 2-3 ปีนี้ จะเห็นภาพได้ชัดเจนมากขึ้น” นายองอาจ กล่าว 
อย่างไรก็ตาม ในทางกลับกันบริษัทก็จะใช้ความเชี่ยวชาญธุรกิจเช่าซื้อรายใหญ่ของบริษัทแม่เข้ามาทำตลาดในไทยด้วย ซึ่งที่ผ่านมาก็ได้เริ่มเป็นพันธมิตรกับตัวแทน หรือดีลเลอร์รถยนต์ รถเคลน รถไถ และเครื่องจักรต่างๆ ที่มาจากจีนแล้ว โดยจะทำการปล่อยสินเชื่อให้กับลูกค้ารายย่อยของดีลเลอร์เหล่านั้น
ทั้งนี้ ทางกลุ่มไอซีบีซียืนยันว่า พร้อมสนับสนุนด้านการเงินอย่างเต็มที่ หากมีการขยายธุรกิจอีก โดยเฉพาะลูกค้ารายใหญ่ที่อาจทำให้บริษัทต้องเพิ่มทุนจดทะเบียนจากปัจจุบันอยู่ที่ 3,250 ล้านบาท
แผนธุรกิจในปี 2555 ตั้งเป้าการปล่อยสินใหม่ 2.1 หมื่นล้านบาท เติบโต 10% ซึ่งจะทำให้มียอดสินทรัพย์เพิ่มขึ้นเป็น 4.4 หมื่นล้านบาท เพิ่มขึ้น 35% จากปัจจุบันที่มีสินทรัพย์ 3.1 หมื่นล้านบาท ส่วนลูกค้ารายย่อยจะลดลงมาอยู่ที่ 70% จากเดิม 83% และรายใหญ่เพิ่มเป็น 30% จากเดิม 17%
สำหรับช่วง 10 เดือนที่ผ่านมา บริษัทมียอดสินเชื่อใหม่ 1.7 หมื่นล้านบาท สูงกว่าเป้าที่วางไว้ที่ 1.6 หมื่นล้านบาท และคาดว่าสิ้นปีนี้จะมียอดสินเชื่อใหม่ 1.9 หมื่นล้านบาท สูงกว่าเป้า 15% โดยมีสินเชื่อคงค้าง 3.1 หมื่นล้านบาท เติบโตจากปีก่อนที่ได้ 2 หมื่นล้านบาท และคาดว่าสิ้นปีนี้สินเชื่อคงค้างอยู่ที่ 3.2 หมื่นล้านบาท มีกำไรสุทธิ 195 ล้านบาท ส่วนหนี้ที่ไม่ก่อให้เกิดรายได้เดือน ต.ค.ที่ผ่านมาอยู่ที่ 1.8% จากเดิม 1.6% ซึ่งเป็นผลกระทบมาจากน้ำท่วม